

LĒMUMS

Ādažos, Ādažu novadā

2025. gada 27. februārī **Nr.** **76**

**Par grozījumiem Ādažu novada pašvaldības domes 2023. gada 28. decembra lēmumā Nr. 503 “Par dalību specifiska atbalsta mērķa 2.1.3. “Veicināt pielāgošanos klimata pārmaiņām, risku novēršanu un noturību pret katastrofām” pasākumā 2.1.3.2. “Nacionālas nozīmes plūdu un krasta erozijas pasākumi””**

Ādažu novada pašvaldības dome (turpmāk – Dome) 2023. gada 28. decembrī pieņēma domes lēmumu Nr. 503 “Par dalību specifiska atbalsta mērķa 2.1.3. “Veicināt pielāgošanos klimata pārmaiņām, risku novēršanu un noturību pret katastrofām” pasākumā 2.1.3.2. “Nacionālas nozīmes plūdu un krasta erozijas pasākumi”.

Saskaņā ar Viedās administrācijas un reģionālās attīstības ministrijas (turpmāk – VARAM) 2024. gada 31. janvāra rīkojumu Nr. 84 “Par projektu ideju priekšatlasi un to iesniedzējiem Eiropas Savienības kohēzijas politikas programmas 2021. – 2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.2. pasākuma "Nacionālas nozīmes plūdu un krasta erozijas pasākumi"” (turpmāk – Rīkojums), tika apstiprināta Ādažu novada pašvaldības iesniegtā projekta ideja “Jauna aizsargdambja un sūkņu stacijas izbūve, Gaujas upes kreisā krasta nostiprinājums Ādažu novadā” (turpmāk – Projekts) ar kopējo plānoto finansējumu 4 800 000 euro, t.sk. Eiropas Reģionālā attīstības fonda finansējums 4 080 000 euro un pašvaldības līdzfinansējums 720 000 euro.

Saskaņā ar Ministru kabineta 2024. gada 30. aprīļa noteikumu Nr. 274 “Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.2. pasākuma "Nacionālas nozīmes plūdu un krasta erozijas pasākumi" projektu iesniegumu otrās atlases kārtas īstenošanas noteikumi” (turpmāk – noteikumi Nr. 274) 31. punkta 31.6. apakšpunktu, lai īstenotu Projektu, Pašvaldībai ir jānodrošina, ka nekustamais īpašums, kurā tiks veiktas Projektā paredzētās darbības, ir Projekta iesniedzēja īpašumā vai valdījumā visā Projekta īstenošanas laikā un šīs īpašuma vai valdījuma tiesības ir nostiprinātas Zemesgrāmatā, un pēc noslēguma maksājuma veikšanas – termiņā, kas, ņemot vērā kalpošanas laika ilgumu, atjaunojamo, pārbūvējamo un izbūvējamo dambju gadījumā ir vismaz 50 gadi, nodrošinot tiesības piekļūt zemesgabaliem, kur paredzēts īstenot Projektu un veikt tajos infrastruktūras uzlabošanas darbus.

Dome 2024. gada 27. jūnijā ar lēmumu Nr. 258 “Par Plūdu projekta tālāku virzību” pieņēma konceptuālu lēmumu par dalības turpināšanu augstāk minētajā specifiskā atbalsta mērķa programmā, neskatoties uz konstatētajiem riskiem, kas saistīti ar nekustamā īpašuma tiesību nostiprināšanu un pretenzijām no Projekta teritorijā esošo īpašnieku puses.

Projekta ietvaros paredzēts izbūvēt jaunu aizsargdambi no Kadagas tilta līdz Gaujas - Daugavas kanālam, jaunu sūkņu staciju pie Vējupes caurtekas regulatora, nostiprināt Gaujas upes kreiso krastu ar rievsienām un paaugstināt ceļa Ādaži - Kadaga klātni. Projekta īstenošana paredzēta laika posmā no 2024. gada līdz 2029. gada 31. decembrim.

Pamatojoties uz MK noteikumu Nr.274 25.5. apakšpunktu, kā obligātie pielikumi pie Projekta pieteikuma iesniegšanas Centrālajā finanšu un līgumu aģentūrā (turpmāk – CFLA) ir noteikti:

* Gaujas upes hidrauliskais modelis (posmā no Gaujas upes ietekas jūrā līdz Ādažu, Saulkrastu un Siguldas novada robežai);
* Ietekmes uz tautsaimniecību novērtējums, t.sk. izmaksu un ieguvumu analīzes novērtējums.

Lai nodrošinātu MK noteikumu Nr.274 25.5. apakšpunkta izpildi, Ādažu novada pašvaldība 2024. gada 25. aprīlī noslēdza līgumu ar SIA “Procesu analīzes un izpētes centrs” un SIA “InnoMatrix” (Līgums Nr. JUR 2024-04/461 “par Gaujas upes hidrauliskā modeļa un ietekmes uz tautsaimniecību novērtējuma izstrādi” (turpmāk – Līgums)). Š.g. 25. janvārī tika iesniegts gala nodevums un abpusēji parakstīts pieņemšanas – nodošanas akts par darbu izpildi. Kopējās izmaksas šī līguma izpildei ir 57 959 euro (ar PVN).

Līguma ietvaros izstrādātais izmaksu un ieguvumu analīzes novērtējums parādīja, ka Projekta bāzes risinājumam:

* Jauna aizsargdambja 3.5 km garumā un vidēji 1.6 m platumā izbūve;
* Sūkņu stacijas (bez virszemes būves) būvniecība starp Vējupi un Gauju (pie Vējupes caurtekas – regulatora);
* Gaujas kreisā krasta nostiprinājuma izbūve lokālos posmos apdraudētajās vietās – kopumā 350 m garumā;
* Kadagas ceļa paaugstināšana posmā no Kadagas tilta pāri Gaujai apdzīvotas vietas “Kadaga” virzienā 620 m garumā,

nepieciešamais finansējums kopā ir: 6 577 815 euro (ar PVN), kas ir par 1 777 815 euro (ar PVN) lielāks, nekā sākotnēji aprēķināts un noteikts ar Rīkojumu.

Saskaņā ar MK noteikumu Nr. 274 31.3. apakšpunkta nosacījumiem, īstenojot Projektu, pašvaldībai Projekta sadārdzinājums jāsedz no saviem līdzekļiem.

Lai nodrošinātu atbilstošas informācijas sagatavošanu un korektas finanšu informācijas norādīšanu Projekta iesniegumā CFLA, balstoties jau uz šobrīd prognozēto izmaksu sadārdzinājumu, kopējais pašvaldības līdzfinansējums jānorāda 2 497 815 euro (ar PVN), t.sk. finansējums 720 000 euro (ar PVN) veido 15% no Projekta kopējām izmaksām, un finansējums 1 777 815 euro (ar PVN) papildu pašvaldības finansējums Projekta tiešo attiecināmo izmaksu segšanai.

Lai nodrošinātu korektu finanšu līdzekļu atspoguļošanu Projekta pieteikumā, kopējo finansējumu nepieciešams norādīt: 6 577 815 euro (ar PVN), t.sk., Eiropas Reģionālā attīstības fonda (turpmāk – ERAF) finansējums 4 080 000 euro (ar PVN) un pašvaldības līdzfinansējums 2 497 815 euro (ar PVN).

Kopējais Projekta īstenošanas sadārdzinājums jau ar 2024. gada prognozēm veido 1 777 815 euro (ar PVN).

Projekta kopējās izmaksas sadalās šādās izmaksu pozīcijās:

1.tabula

Indikatīvi plānotās Projekta kopējās izmaksas sadalījumā pa pozīcijām

|  |  |  |
| --- | --- | --- |
| **Nr.p.k.** | **Izmaksas** | **EUR, ar PVN** |
| **1** | **Būvdarbu izmaksas projekta "Jauna aizsargdambja un sūkņu stacijas izbūve, Gaujas upes kreisā krasta nostiprinājums Ādažu novadā" ietvaros** | **5 989 500** |
| 1.1. | Jauna aizsargdambja izbūve | 3 811 500 |
| 1.2. | Sūkņu stacijas (bez virszemes būves) būvniecība | 326 700 |
| 1.3. | Gaujas kreisā krasta nostiprinājums | 508 200 |
| 1.4. | Kadagas ceļa paaugstināšana | 1 343 100 |
| **2** | **Būvprojekta izstrādes un autoruzraudzības izmaksas - 3%, būvprojekta ekspertīze** | **194 810** |
| **3** | **Būvdarbu būvuzraudzības izmaksas - 1,5%** | **89 843** |
| **4** | **Ietekmes uz vidi novērtējuma izmaksas** | **65 340** |
| **5** | **Hidrauliskā modeļa un ietekmes uz tautsaimniecību novērtējuma izstrāde** | **57 959** |
| **6** | **Zemes iegādes izmaksas** | **180 000** |
| **7** | **Ar projekta darbībām tieši saistīto komunikācijas un vizuālās identitātes pasākumu izmaksas** | **363** |
| **Kopējās izmaksas (bez PVN)** | | **5 467 450** |
| *PVN 21% (1., 2., 3., 4., 5., 7.)* | | *1 110 365* |
| **Kopā** | | **6 577 815** |

Ņemot vērā pēdējo gadu pieaugošo cenu tendences, ir prognozējams, ka Projekta īstenošanas rezultātā būs jāsaskaras ar vairākiem būtiskiem riskiem:

* nespēju vienoties ar potenciālajiem zemju īpašniekiem par zemes daļas nodošanu pašvaldībai īpašumtiesību sakārtošanai;
* zemes īpašnieku nesamērīgi augstās prasības, iepazīstoties ar projektēšanas rezultātā izstrādāto dambja izvietojuma augstuma un platuma rādītājiem, kā rezultātā daļa īpašnieku kategoriski atsakās turpināt sadarbību;
* jau šobrīd prognozējams iespējams Projekta īstenošanas un realizēšanas izmaksu sadārdzinājums, radot būtisku slogu uz pašvaldības budžetu u.c. riski.

Plūdi – pavasara pali, ledus sastrēgumu plūdi, kā arī intensīvu nokrišņu izraisīti plūdi, ir radījuši būtiskas problēmas Ādažu novada teritorijā, apdraudot iedzīvotājus, Ādažu vidusskolu, appludinot un bojājot tuvumā esošo ceļa infrastruktūru. Pēdējos gados ir novēroti arī ievērojami intensīva Gaujas krastu erozija, kas var radīt būtiskus ekonomiskos zaudējumus.

Neīstenojot Projektu, plūdu gadījumā ar varbūtību reizi 20 gados zaudējumi būvēm un ceļu infrastruktūrai Ādažu pilsētas Projekta teritorijā pārsniegs 13 milj./*euro*, bet reizi 100 gados – 43 milj./*euro*. Vienlīdz arī tiktu zaudēta iespēja iegūt ERAF finanšu atbalsta līdzekļus 4 080 000 *euro*, kas ir būtisks atsvars pašvaldības budžeta līdzekļiem.

Īstenojot Projektu, jārēķinās ar būtisku finanšu resursu pieaugumu jau šobrīd un neizslēdzamu izmaksu sadārdzinājumu arī tuvākā un tālākā Projekta īstenošanas laika posmā.

Pamatojoties uz Pašvaldību likuma 4. panta pirmās daļas 2., 20 un 22. punktu, kā arī Attīstības komitejas 12.02.2025. un Finanšu komitejas 19.02.2025. atzinumu, Ādažu novada pašvaldības dome

**NOLEMJ:**

1. Veikt grozījumus Ādažu novada pašvaldības domes 2023. gada 28. decembra lēmumā Nr. 503 “Par dalību specifiska atbalsta mērķa 2.1.3. “Veicināt pielāgošanos klimata pārmaiņām, risku novēršanu un noturību pret katastrofām” pasākumā 2.1.3.2. “Nacionālas nozīmes plūdu un krasta erozijas pasākumi””:
   1. Izteikt lemjošās daļas 1. punktu šādā jaunā redakcijā:

“1. Konceptuāli atbalstīt Ādažu novada pašvaldības dalību VARAM Eiropas Savienības kohēzijas politikas programmas 2021. - 2027.gadam specifiska atbalsta mērķa 2.1.3. “Veicināt pielāgošanos klimata pārmaiņām, risku novēršanu un noturību pret katastrofām” pasākumā 2.1.3.2. “Nacionālas nozīmes plūdu un krasta erozijas pasākumi” ar projektu “Jauna aizsargdambja un sūkņu stacijas izbūve, Gaujas upes kreisā krasta nostiprinājums Ādažu novadā”, ar kopējo plānoto indikatīvo finansējumu: 6 577 815 euro, t.sk., Eiropas Reģionālā attīstības fonda finansējums 4 080 000 euro un pašvaldības līdzfinansējums 2 497 815 euro, summas norādītas ieskaitot PVN.”

* 1. Papildināt ar jaunu 4.1 punktu šādā redakcijā:

“4.1 Atbalstīt Pašvaldības finanšu līdzekļu 2 497 815 euro (ar PVN) novirzīšanu Projekta īstenošanai, t.sk.:

4.11 finansējumu 38 353 euro (ar PVN) iekļaujot 2025. gada Centrālās pārvaldes Attīstības un projektu nodaļas budžetā;

4.21 finansējumu 2 459 462 euro (ar PVN) iekļaujot 2026. – 2029. gada Centrālās pārvaldēs Attīstības un projektu nodaļas budžeta projektos, finansējumu pa gadiem precizējot tuvojoties kārtējā gada budžeta izstrādes posmam.”

1. Pašvaldības izpilddirektora vietniecei organizēt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU